Radičová, Iveta, predsedníčka vlády SR (2010-09-09):
Ďakujem veľmi pekne, pán predseda. Ďakujem aj za otázku pánovi poslancovi Chomovi. Vážený pán poslanec, najskôr mi dovoľte zareagovať na dezinformáciu, ktorú obsahuje vaša otázka. Po prvé, vláda Slovenskej republiky nerozhodla o zastavení výstavby diaľnic cez PPP projekty a nezastavil ju ani rezort dopravy. Príčinou neúspechu konkrétneho PPP projektu na výstavbu diaľnice D1 bolo opakované posúvanie termínov jej začatia. Konzorciu, ktorému minulá vláda zverila päť úsekov D1, nestačilo ani šesťnásobné posunutie termínu. Konzorcium nezabezpečilo zdroje na splnenie svojho záväzku z koncesnej zmluvy. Po vyše 16 mesiacoch čakania bolo naozaj načase povedať dosť a termín ďalej nepredlžovať. Predchádzajúca vláda podpísala zmluvu, ktorú investor nedokázal plniť. Po druhé. Ako iste viete, Európska komisia nedala kladné stanovisko, ktoré bolo podmienkou na uvoľnenie miliardového úveru. Komisia mala výhrady k vplyvu stavby na chránené územia a žiadala od Slovenskej republiky prijať príslušné opatrenia. Predchádzajúca vláda napriek tomu, že o tomto probléme vedela, dovolila spustiť prípravné práce na niektorých miestach budúcej trasy D1. Takže, prosím, reči o zastavení výstavby sú nemiestne, pretože žiadna skutočne reálna výstavba podložená zdrojmi sa nespustila a nemohla spustiť bez súhlasu financujúcej banky. Po tretie. Bolo by politicky veľmi príjemné, priam pohodlné, spustiť výstavbu a strihať pásky. Veď podstatnú ťarchu týchto nákladov by platili budúce vlády. Ale dovoľte mi, rozhodnúť inak. Nebudeme realizovať nevýhodné, predražené a financiami nekryté stavby. Ministerstvá za predchádzajúcej vlády veľmi menili štatistiky. Priam manipulovali s výhodnosťou tohto konkrétneho projektu na dobudovanie D1. Usvedčili ich z toho vlastné dokumenty, o ktorých sa verejnosť dozvedela len krátko pred voľbami. Pamätám si, ako pán bývalý minister dopravy Ľubomír Vážny tvrdil, že má aj 30 analýz o údajnej výhodnosti tohto PPP projektu. Napokon sa ukázalo, že zverejnená analýza hovorila o najmenej 20-percentnom predražení oproti financovaniu cez konvenčnú výstavbu. Potom zrazu takým mávnutím čarovného prútika sa do podkladov pre vládu dostalo predraženie už „iba o 0,9 %“. Rada vám pripomeniem, ako tento čarovný prútik pracoval, bolo to nafukovaním priemernej očakávanej inflácie na nereálnych 6 % ročne, manipuláciou s tzv. sociálno-ekonomickými benefitmi, ktoré sa nijako nepotvrdili, nehovoriac o tom, že predchádzajúca vláda potichu a nenápadne rok po podpise koncesnej zmluvy 31. marca tohto roka predĺžila zmluvné lehoty výstavby úsekov D1, a to bez toho, aby sa toto spomalenie premietlo do zníženia ceny. Takže zopakujem. Súčasná vláda nezastavila výstavbu diaľnice D1. V podstate nemala čo zastaviť, keďže konzorcium nepreukázalo potrebné zdroje na splnenie záväzku. A jediné, čo nám reálne zostalo, sú naozaj vyrúbané stromy a zásah do chránených oblastí, ktorý narazil na nesúhlas Európskej komisie. Zmluva na výstavbu diaľnice zanikla 31. augusta 2010, pretože sme odmietli ju opätovne predlžovať na preukázanie finančného krytia. Vážený pán poslanec, zároveň by som vám veľmi rada pripomenula, ako sa na Slovensku doteraz stavali diaľnice. V rokoch 1998 až 2002 začala vláda stavať vyše 29 kilometrov diaľnic a rýchlostných ciest na celkovo 7 úsekoch. Zároveň v tomto období dokončila spolu vyše 83 kilometrov diaľnic a rýchlostných ciest na celkovo 15 stavbách. Obsahujú to aj vaše správy. V rokoch 2002 až 2006 vláda začala stavať spolu 84 kilometrov diaľnic a rýchlostných ciest na 11 úsekoch. Zároveň v tomto období dokončila z toho predchádzajúceho viac ako 77 kilometrov diaľnic a rýchlostných ciest na celkovo 21 stavbách. V rokoch 2006 až 2010 začala vláda stavať 63 kilometrov nových diaľnic a rýchlostných ciest konvenčnou metódou a zároveň spustila PPP projekt na dostavbu rýchlostnej cesty R1, ktorý sa dokončí v tomto volebnom období. Zároveň dokončila vyše 135 kilometrov diaľnic a rýchlostných ciest na celkovo 22 stavbách. Len pripomínam, a vy to viete, že väčšinu z týchto dokončených úsekov začala vláda stavať pred rokom 2006, celkovo ide o takmer 90 kilometrov diaľnic dokončených do konca roku 2008. Táto vláda v programe výstavby diaľnic a rýchlostných ciest pokračuje od začiatku svojho pôsobenia. V auguste tohto roka spustila výstavbu 16-kilometrovej rýchlostnej cesty Košice – Milhosť. V roku 2011 začne vláda práce na výstavbe úseku diaľnice D1 Jánovce – Jablonov v dĺžke vyše 18 kilometrov, ďalší úsek D1 Hubová – Ivachnová v dĺžke vyše 15,4 kilometra a aj stavbu obchvatu Žiaru nad Hronom v dĺžke 6,6 kilometra. V roku 2012 bude vláda pokračovať vo výstavbe diaľnic na viacerých úsekoch. Sú to D1 Budimír – Bidovce, D3 Čadca – Svrčinovec, D1 Fričovce – Svinia, R1 Banská Bystrica – Ružomberok, R2 Zvolen-východ – Kriváň. Ministerstvo dopravy dnes aktualizuje program výstavby diaľnic a rýchlostných ciest tak, aby obsahoval reálny plán financovania z fondov Európskej únie, prostriedkov štátu a ďalších zdrojov vrátane, vrátane financovania prostredníctvom PPP projektov. Sme zároveň presvedčení, že sa podarí vysúťažiť ceny významne nižšie, ako boli dohodnuté v predraženom spomínanom PPP kontrakte a, znovu podčiarknem, finančne nie krytom. Časový horizont dokončenia úsekov D1 bude možné zodpovedne odhadnúť až po prevzatí staveniska a dokumentácie od koncesionára, ktorému sa nepodarilo financovanie zabezpečiť. Mnohé úseky diaľnic a rýchlostných ciest sú v štádiu preverovania projektovej a majetkovej pripravenosti. Analyzujeme tiež, ktoré z nich ponúkajú najlepší pomer úžitku a ceny. Na ich financovanie sa uvažuje so zostávajúcimi zdrojmi z eurofondov i s novými zodpovedne pripravenými projektmi verejno-súkromného partnerstva. Predovšetkým plánujeme financovať cez PPP výstavbu menších balíkov úsekov rýchlostných komunikácií, kde predpokladáme viac uchádzačov v tendri, otvorenejšiu súťaž, a teda výhodnejšiu cenu pre štát. A urobíme to tak preto, aby sme nielen podpisovali slávnostne zmluvy, ale aby boli investori naozaj schopní zohnať aj potrebné peniaze na túto výstavbu a aby sme nemuseli šesťkrát posúvať termín, aby sme sa nakoniec dozvedeli, že zdroje sa nepodarilo zabezpečiť. Minister dopravy, pôšt a telekomunikácií by sa mal v najbližších dňoch, schvaľovali sme mu na vláde pracovnú cestu, stretnúť s komisárom pre regionálnu politiku. Na tomto stretnutí prerokujú návrh zmien priorít dopravnej politiky vlády Slovenskej republiky a dohodnutý postup rokovaní o revízii príslušných operačných programov. Nie je dôvod pochybovať o tom, že orgány Európskej komisie aj po mojom predbežnom predrokovaní, po naplnení všetkých formálnych požiadaviek navrhnuté zmeny schvália. Reálne sa vďaka tomu zrýchli výstavba diaľnic z európskych fondov bez nadmerného zaťaženia našich verejných financií. Ďakujem veľmi pekne. (Potlesk.)